Hvis en annoncetekst lyder nogenlunde sådan her: "Billig iPhone 7, 128GB i guld, kun 4500 kroner kontant" - så er der god grund til at være bare en anelse skeptisk. Flere og flere nordjyder oplever nemlig, at de brugte varer, de køber på nettet, sjovt nok aldrig når frem til dem, selv om pengene for længst er overført til sælger. Det meddeler Nordjyllands Politi på Twitter. Senest har en 41-årig mand fra Struer meldt en sag til Nordjyllands Politi om netop en mobiltelefon-handel med en sælger i Nordjylland, hvor telefonen aldrig kom. Derfor opfordrer politiet nu til at følge nogle enkle retningslinjer, når man handler på nettet. Brug din sunde fornuft. Mød så vidt muligt sælgeren ansigt til ansigt ved en handel. Hvis varen alligevel skal sendes med posten, er det bedst at betale med PayPal frem for Mobilepay - så er man som køber nemlig automatisk dækket af PayPals køberbeskyttelse.

Opsummering:
Nordjyllands Politi opfordrer alle til at bruge deres sunde fornuft, når de handler på nettet - der bliver nemlig flere og flere snydere.